[Video] Eerste kykie na ‘Noem my Skollie’Tarryn Wyngaard Dann-jacques Mouton. Foto: Verskaf Die amptelike lokprent van die Afrikaanse fliek, Noem my Skollie, is Maandag bekendgestel. Die lewensverhaal van die draaiboekskrywer, John W. Fredericks (70), is die onderwerp van dié nuwe fliek wat vertel hoe die suksesvolle skrywer en regisseur agter ŉ vullishoop grootgeword het. Met geen heenkome nie en as bendelid het hy daarin geslaag om sy lewe om te draai met die krag van geloof. Noem my Skollie speel af op die Kaapse Vlakte en in die Pollsmoor-gevangenis. Die fliek vertel die verhaal van vier tieners, AB (Austin Rose) en sy drie beste vriende Gimba (Ethan Patton), Gif (Joshua Vraagom) en Shorty (Valentino de Klerk) wat in die armoedige bendewêreld van die Kaapse Vlakte grootword. Die vier probeer die bendes vermy wat eintlik deel is van hul daaglikse lewens, maar wanneer AB ŉ traumatiese ondervinding het, besluit hulle om ŉ bende te stig om hulself te beskerm. Die vier vriende, wat vir mekaar soos broers is, pleeg nie ernstige misdade nie, maar nietemin hou die polisie hulle deurentyd dop. Uiteindelik word die ouer AB (Dann-Jacques Mouton) en Gimba (Gantane Kusch) in hegtenis geneem tydens ŉ inbraak en tot twee jaar tronkstraf gevonnis. AB besluit in die tronk om sy talent vir storievertel te gebruik om die geharde misdadigers te vermaak en sy status te verhoog, terwyl sy vriend Gimba ŉ ander pad inslaan om sy veiligheid te waarborg. Wanneer AB vrygelaat word, gaan hy voort met die verhouding met sy vriendin, Jenny (Tarryn Wyngaard) en probeer fokus op storieskryf om haar te beïndruk, maar sy bendevriende oortuig hom om ŉ laaste keer weer by hulle aan te sluit, ŉ besluit wat nadelige gevolge vir almal het. Fredericks het sy skoolloopbaan in sy tienerjare vaarwel toegeroep en het baie jare in die tronk deurgebring. Hy het egter in sy sestigs daarin geslaag om ŉ uitstekende draaiboek van wêreldgehalte te skryf. Ander akteurs in die rolverdeling sluit Christian Bennett, Gershwin Mias, Oscar Peterson, Abdu Adams, Peter Butler, Charlton George, Jill Levenberg, Denise Newman, Sandi Schultz, Andre Roothman, Paul du Toit en Irshaad Ally in, asook die nuweling, David Manuel, wat die rol van die tronkbaas vertolk. Daryne Joshua is die regisseur en die klankbaan is geskep deur die gerekende Kaapse musikant, Kyle Shepherd. Shepherd was in 2014 die Standard Bank Jong Kunstenaar vir Jazz. Die fliek begin op 2 September in teaters draai.